Hvað geta krókódílar orðið stórir og hvernig æxlast þeir ? Stærsta núlifandi tegund krókódíla í heiminum er saltvatnskrókódíllinn , Crocodylus porosus , sem lifir meðfram suðausturströnd Asíu . Stærstu einstaklingar þessarar tegundar geta náð um 7 metra lengd og vegið vel yfir 1000 kg . Litlu minni er Nílarkrókódíllinn , Crocodylus niloticus , og ameríski krókódíllinn , Crocodylus acutus , sem er jafnframt stærsta krókódílategundin í Ameríku . Svokallaðir Orinoco-krókódílar , Crocodylus intermedius sem lifa í Orinoco-fljótakerfinu í Suður-Ameríku verða um það bil 6 metrar á lengd en aðrar tegundir amerískra krókódíla verða mun minni . Til eru heimildir um saltvatnskrókódíla sem náð hafa meira en 9 metra lengd og þyngd yfir 1500 kg . Slíkir risar voru veiddir undan ströndum Papúa Nýju Guneu . Krókódílar verða að jafnaði kynþroska við 10 ára aldur . Æxlun meðal krókódíla fer fram innvortis eins og hjá öðrum hryggdýrum . Mökunin fer fram nær undantekningarlaust í vatni og mánuði eftir verpir kvendýrið eggjum sem eru oftast á bilinu 20 - 80 stk . Eggin eru af svipaðri stærð og gæsaegg . Eftir varpið grefur kvendýrið eggin í sand eða leðju eða þekur þau með gróðri til þess að verja þau fyrir sólarhitanum . Móðurumhyggja kvendýranna er með eindæmum meðal skriðdýra því að móðirin heldur sig í nágrenni við eggin eftir varpið . Ungarnir eru fullfærir um að bjarga sér strax eftir klak , án afskipta móður sinnar . Þeir vaxa ört fyrstu mánuðina og tvöfalda stærð sína fyrsta árið .